Il-Marsa Scouts Pipes and Drums għada se jaqbdu l-ajruplan biex sal-aħħar t’Awwissu jipparteċipaw f’The Walled City Military Tattoo fl-Irlanda ta’ Fuq. Qalb il-fabriki fiż-żona industrijali tal-Marsa, grupp ta’ subien u ġuvintur għal dawn l-aħħar xhur kienu qed jitħarrġu biex fid-daqqa tat-tnabar u ċirimelli, jipparteċipaw f’The Walled city tattoo fl-Irlanda ta’ fuq fl-aħħar ġimgħa t’Awwissu. Il-Preprarazzjoni tal-Marsa Scouts Pipes and Drums ilha għaddejja minn Frar, hekk kif kellhom jitgħallmu mużika partikolari li se idoqqu bħala massed pipes and drums flimkien ma gruppi oħra. Alex Cutajar, li jmexxi dan il-grupp, qal li huma ser jieħdu sehem flimkien ma’ 600 parteċipant minn pajjiżi differenti. Il-Group leader flimkien mal-membru Thomas Zammit, f’April li għadda telgħu l-Irlanda ta’ fuq għat-tnedija tal-attività ta’ din is-sena u ġew intervistati fuq diversi mezzi tax-xandir fosthom fuq radju tal-BBC. F’London Derry, il-membri tal-marsa Scouts Pipes and Drums se jkunu lebsin l-uniformi tradizzjonali tagħhom li jinkludi kilt iddisinjat minnhom stess. Għal dan l-avveniment, il-Marsa Scouts Pipes and drums se jkunu qed itellgħu kontinġent ta 45 persuna.